Ses vroue uit Brooklyn-bordeel geredArgieffoto Brig. Hangwani Mulaudzi, woordvoerder van die Valke, het gesê ŉ man van Thailand en twee vroue van China is in hegtenis geneem op ŉ aanklag van die bestuur van die bordeel. “Die Valke het inligting van ŉ fluitjieblaser ontvang en op die huis in Brooklyn toegesak waar ses Thai-vroue tussen 23 en 38 jaar gered is,” het hy gesê. “Die man is vermoedelik die eienaar van die bordeel en die vroue wat in hegtenis geneem is, was glo daarvoor verantwoordelik om vroue te werf. Gedurende die klopjag het die polisie op tablette beslag gelê wat vermoedelik dwelms is en vir toetse gestuur sal word. Daar is ook op kwitansieboeke en vermoedelike vals paspoorte beslag gelê wat na die departement van binnelandse sake vir verifikasie gestuur sal word,” het Mulaudzi gesê. Die ses vroue wat gered is, is intussen in ŉ plek van veiligheid geplaas. Volgens Mulaudzi sal die drie verdagtes, tussen 45 en 49 jaar, Vrydag in die Pretoria-landdroshof verskyn.